Denis Raoul Jr
Denis Raoul Jr, rele tou Tira, se yon mizisyen ayisyen.
 
Li konpoze mizik sa yo : Sukaina - Ti Gason - Siwomyèl - Mizikasyon - Chak fwa mwen sonje - Ti Noe - Lamitye - Samba de Raulinho. 

Li jwe nan gwoup sa : Dp Express - Zeklè.

Biyografi 
Raoul Denis Jr. se yon konpozitè mizik, pyanis, vyolonselis, pwofesè edikasyon mizik, ko-pwodiktè televizyon ak prezantatè. Raoul Denis Jr se tou yon espesyalis nan zafè Dwa dotè nan peyi li.

Li fèt 22 jen 1958 nan Pòtoprens (Ayiti). Papa li, Raoul Denis (20 mas 1920 - 23 novanm 2015) te vann plak ak enstriman mizik. Manman li, Micheline Laudun Denis, se yon pyanis entènasyonal. Li se yon pwofesè pyano tou. Raoul aprann jwe pyano avèk manman li epi lè li gen laj 11 lane, li te ale nan lekòl Mizik Sen Trinite kote li te aprann vyolonsèl. Lè li gen 13 lane, manman li te aprann li jwe òg elektwonik avèk metòd Yamaha. Nan etid mizik klasik li, Raoul te benefisye 2 bousdetid, youn pou li swiv yon atelye mizik pou ti òkès klasik nan Sendomeng epi yon lòt ke OEA te bay li pou li ale pèfeksyone nan vyolonsèl, konpozisyon ak amoni nan Konsèvatwa Inivèsite Nasyonal peyi Bogota, nan Kolonbi.

Raoul kòmanse karyè mizik pwofesyonèl li nan lane 1973, a laj de 15 zan. Lè sa-a li te fòme premye ti òkès li, "Mini Brothers”, avèk zanmi li Joel Widmaier. Aprè yon titan, frè Joel la, Mushy, ki se yon gwo pyanis djaz, te vini jwen yo nan gwoup la.
Nan lane aprè yo, li vin jwe avèk DP Express kite youn nan gwoup Konpa ayisyen kite pi popilè nan moman sa a, answit li fòme gwoup Zeklè avèk zanmi li yo Joel e Mushy Widmaier ak Ralph Boncy. Li patisipe tou nan plizyè albòm mizisyen ayisyen, kòm Les difficiles de Petyonvil, anplis de 4 albòm Zeklè ki te fè anpil siksè.

Soti nan 1985 pou jis koulye a, Raoul pwodui 4 albòm solo. Nan pami yo gen albòm Sukaina ak albòm Korekteman ki te fè yon siksè entènasyonal. Li fèt yon albòm enstrimantal ak yon albòm mizik relijye tou. Anplis, li ekri ak pwodui 4 patisyon orijinal pou Balè Fòlklòrik ayisyen ak plizyè patisyon orijinal pou sinema ayisyen.

Pandan tout karyè li, Raoul patisipe tankou klavyeris ak anpil nan atis ki pi popilè nan peyi li, menm jan tou li patisipe tankou yon vyolonselis nan plizyè òkès mizik klasik. Nan pami atis ki popilè anpil ke li te jwe avèk yo, nou ka site megastar Wyclef Jean.

Avèk Joel Widmaier, li te ko-direktè nan vèsyon ayisyen yon espektak Mizik ki rele Starmania, ansanm avèk gwoup atis "Haiti en scène". Twoup la te jwe an Ayiti epi nan Monreyal anba sipèvizyon otè Starmania a, Luc Plamondon e se Gouvènè Jeneral Kanada a, Onorab Michaëlle Jean ki te envite yo.

Raoul dedye lavi li nan batay kont pirataj, e respè pou dwa dotè nan peyi li. Li te patisipe nan fondasyon Asosyasyon Nasyonal Mizisyen Otè Konpozitè ak Entèprèt (ANACIM) epi tou dènyèman, nan fondasyon Asosyasyon Ayisyen Pwofesyonèl nan Mizik.
Raoul te patisipe nan plizyè seminè sou dwa dotè ki te òganize pa OMPI (Organisation mondiale de la propriété intellectuelle) nan Genève, Briksèl, Wachintòn, Trinidad ak Tobago ak Ayiti.

Pami atis ki plis enfliyanse Mizik li, nou ka site Japonè Tomita, Fransè Jean-Michel Jarre, avèk Grèk Vangelis. Atis klasik Raoul pi pito se vyolonselis Yo Yo Ma epi atis djaz li pi pito a se Pat Metheny.
Raoul se yon manm nan SACEM (Société des auteurs, compositeurs et éditeurs de musique) ak ASCAP (American Society of Composers, Authors, and Publishers).

Zèv li yo

Reyalizasyon atistik avèk pwodiksyon mizikal 
 1975 - 1983 : Patisipasyon nan òkès konpa : 
 1975 : Mini Brothers
 1977 : DP Express
 1983 : Fòmasyon Zeklè
 1994 - 1997 : Pwodiksyon pou Balè Fòlklorik dAyiti:  Le Roi Henry, balè an 3 akt nan Rex Teyat
 Janvye 1994 : Doréus, balè nan 4 akt nan Rex Teyat
 Desanm 1995 : Tezen, balè nan 4 akt nan Rex Teyat
 Me 1996 : Patisipasyon BFH nan 11e Festival Balè nan Guanahuato, Meksik
 Fevriye 2005 : Kòm Direktè atistik nan la Mèri Petyonvil la, patisipe nan reyalizasyon Premye Kanaval nan Petyonvil
 Desanm 2005 : Haïti terre de feu nan Plas Piblik Occide nan Pòtoprens
 Mas 2006 : Patisipasyon sou Vyolonsèl nan Konsè Détours pa Reginald Policard
 Me 2006 : Starmania nan Parc Historique de la Canne à Sucre  
 Desanm 2006 : Patisipasyon sou Vyolonsèl nan Konsè "20 ane Emeline Michel"
 Desanm 2006 : Starmania nan Parc Historique de la Canne à Sucre.  
 Me 2007 : Sou direksyon Madanm Germaine Acogny, li patisipe avèk Madanm Nicole Lumarque nan premyè rankont Lafrik avèk Dyaspora li sou dans afrikèn tradisyonèl ak kontanporen, nan Ecole des Sables nan, Toubab Dialaw, Senegal
 Desanm 2007: Konsè "ZEKLE flashback" nan Parc Historique de la Canne à Sucre. 
 Janvye 2008 : Patisipasyon ZEKLE nan 5e edisyon "Festival Endepandans Ayisyen" nan Bayfront Park, Miami.
 Mas 2008 : anba patronaj Gouvènè Jeneral Kebèk la Onorab Michaëlle Jean, patisipe nan 7 pèfòmans Starmania nan La Tohu nan Monreyal, Kanada.
 Out 2008 : Konsè ZEKLE TABOU COMBO nan Parc Historique 
 Avril 2009 : Patisipasyon ZEKLE nan Premyè seremoni Kompa nan Broadway Lincoln Center, Nouyòk.
 Out 2009 : Konsè "ZEKLE Mizik Mizik unplugged" nan Lounge Kòmèt, Hotel Montana nan Pòtoprens
 Septanm 2009 : Patisipasyon ZEKLE nan 5e Festival Anyèl Fim ayisyen nan Monreal
 Oktòb 2009 : Konsè ZEKLE ak Kassavl nan Parc Historique la. 
 Desanm 2009 : Sòti doub DVD / CD ZEKLE Live nan Parc Historique Canne à Sucre 
 2005 - 2010 : Patisipasyon "Zeklè" nan 12yèm Festival Anyèl Konpa Ayisyen nan Bayfront Park, South Beach, Miami
 2012 - 2015 : Fondatè epi Direktè Teknik INAMUH kise Institut National de Musique d'Haïti. Pwojè saa te gen sipò Òganizasyon Venezuela El Sistema. Pwojè a te gen pou objektif devlopman 4 nwayo òkès senfonik nasyonal avèk koral pou timoun ak jèn nan 4 espas nan peyi a: 1 Hinche, 2 nan Pòtoprens epi youn Jakmèl. Lè li bay demisyon li nan pwojè a an 2015, se yon sèl ke leta te reyisi fè, malgre Ministè Kilti te resevwa enstriman mizik, chèz ak estann, epitou materyèl enfòmatik avèk 4 bus pou 4 espas yo.
 2017 : Pwodiksyon Raoul Denis Jr & Friends nan Kabarè Night Show
 2018 : Pwodiktè show televizyon Bisou Bisou

Diskografi 
 1985 : Raoul Denis Jr "Sukaina"
 1988 : Raoul Denis Jr & Shap Vol II: "Lamitye" (avèk Emeline Michel) / "Chak Fwa Mwen Sonje" 
 1993 : Raoul Denis Jr "Korekteman"
 1998 : Raoul Denis Jr "Best of TiRa"
 2002 : Raoul Denis Jr "Tezen"
 2002 : Raoul Denis Jr "Caribbean Escape"
 2005 : Raoul Denis Jr "Gloire à Adonai"
 2010 : ZEKLE Flashbak
 Out 2011 : Oriana ZEKLE

Patisipasyon nan albòm mizik lòt atis 
 2006 : Reginald Policard "detou" (Vyolonsèl)
 2003 : Micheline L Denis "Au Jardin de la Musique"
 1991 : Yole & Ansy Derose "Ayiti Melodie d'Amour"
 1989 : Michel Martelly "Kem Sere"
 1989 :Jean-Michel Daudier "Vol.2"
 1989 : Daniel Larivière "Grand-mèr"
 1988 : SHAP "Vol.2"
 1987 : Carole Demesmin "Lawouze"
 1987 : Carole Demesmin "Salut au drapeau"
 1987 : Jean-Michel Daudier  "Lè-m Pa Wè Solèy-la
 1986 : Master Deje "Chanje"
 1986 : Mario De Volcy
 1985 : Claude Marcelin "Lakol"
 1984 : ZEKLE "Stop"
 1983 : ZEKLE "Repon-n mwen"
 1982 : Lakansyèl "Kote ou"
 1982 : ZEKLE "Mmories"
 1979 : Lionel Benjamin Souvenirs d'enfance
 1978 : Gérald Merceron Pou lanmò ... (Vyolonsèl)
 1977-1980 : DP Express PA pran Contact, "Pale Pale-w" "David"

Videyoklip  
 1989 : Jacqueline Denis Ankò ankò
 1989 : Claude Marcelin Rilaks Ti Mal
 1993 : Raoul Denis Jr Korekteman
 1994 : Zeklè Adye

Mizik pou fim 
 2003 : Millionnaire Par Erreur
 2004 : V.I.P. / Fyel ak Myel
 2006 : Toussaint Louverture, dokimantè pa Makasaens Denis
 2010 : Dey-O, dokimantè Arnold Antonin sou tranblemanntè Ayiti a

Mizik pou espektak  
 2001 : Productions Yole Derose Femmes
 2004 : Productions Yole Derose Haïti Terre de Feu

Mizik pou piblisite nan radyo ak televizyon 
 Kanal Bleu, Fanm ansent, vitamin A, Ti moun Kè Kontan, prestijge, pèpsi, 7up, king kola, Malta H (Brasri Nasyonal d'Ayiti) Ciclon, Power Master, SogExpress, Epi d'Or, StarMart, Bo-Jeux, Horlicks, Saridon, Daihatsu Terios, FG Wilson, Sawafuji, Batri FB, Nissan, National, Sidartist, Radyo Carnival, Vizyon 2000, Telemax, Croix Rouge, Ayiti-Brezil match pou la Paix, elatriye

Mizik pou timoun   
 Bo-Jeux, tèm pak amizman pou timoun
 Bizou bizou, tèm

Referans

Lyen deyò 
 Denis Raoul Jr sou discogs.com
 Biyografi Denis Raoul Jr sou lenational.org

 
Moun
Mizisyen
Mizisyen ayisyen
Nesans nan lane 1958